አብመድ የቀጥታ ሥርጭት መሣሪያዎችን እንዲገዛ የክልሉ መንግሥት ድጋፍ እንደሚያደርግ አስታወቀ፡፡
የአማራ ብዙኃን መገናኛ ድርጅት 25ኛ ዓመት የብር ኢዮቤልዩ በዓሉን አስመልክቶ ከአማራ ተወላጅ ባለሀብቶች ጋር በአዲስ አበባ ውይይት አካሂዷል፡፡በውይይቱ ላይ የተገኙት የአማራ ክልል ርእሰ መስተዳደር ተመሥገን ጥሩነህ ‹‹ተቋሙ የክልሉን ሕዝብ ሥነ ልቦና መገንባት ከሚችልበት አቅም እንዲደርስ የጋራ ኃላፊነት ልንወስድ ይገባል›› ብለዋል፡፡ከተመሠረተ ሩብ ክፍለ ዘመናትን ያሥቆጠረው የአማራ ብዙኃን መገናኛ ድርጅት  ዘመኑን እና ሕዝቡን የሚመጥን ተግባራትን ለማከናወን ጥረት እያደረገ ይገኛል፡፡ሚዲያው የክልሉ ሕዝብ አለኝ የሚለው፣ ዘመናትን የሚሻገር ታላቅ ተቋም ለመሆን በዕውቀት፣ ክህሎትና ሙያዊ ሥነ ምግባር የተላበሰ የሰው ኃይል ከመፍጠርም ባለፈ በቴክኖሎጅ ተደራጅቶ ለመቀጠል በትጋት ላይ ይገኛል፡፡በምክክር መድረኩ የተቋሙን የ25 ዓመት ጉዞ ያቀረቡት የአብመድ የገበያ ልማት እና ፕሮሞሽን ዳይሬክተር ሰጠኝ አቡሃይ ሚዲያው ‹‹መሠረት ጣይ፤ አንቀሳቃሽ እና አሻጋሪ ትውልድ የያዘ ነው›› ብለዋል፡፡ በተለይ የአሻጋሪው ትውልድ ኃላፊነት ከፍያለ መሆኑንም አንስተዋል፡፡ባለሀብቶቹም ተቋሙ ከጊዜያዊ ዘገባዎች ያለፉ አጀንዳዎችን በመያዝ በመላ ኢትዮጵያ ብሎም በዓለም ለሚገኙ ሕዝቦች እንዲሠራ እና የሕዝቦች ሕይወት እና አኗኗር መሻሻል ላይ ትኩረት ሰጥቶ ሊሠራ እንደሚገባው ምክረ ሐሳባቸውን ለግሰዋል፡፡ በተለይም የሚታወቅበትን እውነት ላይ ተመስርቶ የመዘገብ ልምድ በማጠናከር ገለልተኛነቱን ሊያጠናክር እንደሚገባ አሳስበዋል፡፡